Document ID: 32004R1222

Reference:
2.7.2004
LT
Europos Sąjungos oficialusis leidinys
L 233/1
TARYBOS REGLAMENTAS (EB) Nr. 1222/2004
2004 m. birželio 28 d.
dėl ketvirtinės vyriausybės skolos duomenų rengimo ir perdavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 14 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos Centrinio banko nuomonę (2),
kadangi:
(1)
1993 m. lapkričio 22 d. Tarybos reglamentu (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (3) apibrėžiama su perviršinio deficito procedūra susijusi vyriausybės skola metų pabaigoje ir nustatomas metinės vyriausybės skolos bei kitų metinių vyriausybės duomenų ataskaitų pateikimo Komisijai grafikas.
(2)
Ekonominei analizei ir tinkamai biudžeto būklės stebėsenai valstybėse narėse labai svarbu, kad vyriausybės duomenys, įskaitant vyriausybinės skolos duomenis, būtų pateikiami kas ketvirtį. 2000 m. vasario 3 d. Komisijos reglamentas (EB) Nr. 264/2000 dėl Tarybos reglamento (EB) Nr. 2223/96 dėl įgyvendinimo trumpojo laikotarpio valstybės finansų statistikos srityje (4), 2002 m. birželio 10 d. Europos Parlamento ir Tarybos reglamentas (EB) Nr. 1221/2002 dėl valdžios sektoriaus ketvirtinių nefinansinių sąskaitų (5), ir 2004 m. kovo 10 d. Europos Parlamento ir Tarybos reglamentas (EB) Nr. 501/2004 dėl valdžios sektoriaus ketvirtinių finansinių sąskaitų (6) apima valdžios sektoriaus nefinansinių bei finansinių sąskaitų ketvirtinių duomenų rengimą ir perdavimą, bet neapima ketvirtinės vyriausybės skolos.
(3)
Aiškumo tikslais ir atsižvelgiant į specifinį Reglamento (EB) Nr. 3605/93 vaidmenį įgyvendinat perviršinio deficito procedūrą, ketvirtinių vyriausybės skolos duomenų rengimą bei perdavimą turėtų reglamentuoti atskiras teisės aktas.
(4)
Ketvirtinė vyriausybės skola turėtų būti nustatyta taip, kad užtikrintų atitikimą Reglamente (EB) Nr. 3605/93 nustatytam vyriausybės skolos metų pabaigoje apibrėžimui. Šis atitikimas turėtų būti išlaikytas ir, kai Taryba iš dalies keičia Reglamentą (EB) Nr. 3605/93 ar Komisija papildo Reglamentą (EB) Nr. 3605/93 naujomis nuorodomis į Europos sąskaitų sistemą (ESS 95), nustatytą 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (7).
(5)
Reglamentuose (EB) Nr. 264/2000, Nr. 1221/2002 ir Nr. 501/2004 nurodyta, kad ketvirtiniai duomenys apie valdžios sektoriaus nefinansines ir finansines ataskaitas turi būti perduoti per tris mėnesius nuo atitinkamo ketvirčio pabaigos. Šis perdavimo laikotarpis taikomas ir ketvirtinės vyriausybės skolos duomenims,
PRIĖMĖ ŠĮ REGLAMENTĄ:
1 straipsnis
Apibrėžimai
Šiame reglamente:
„Vyriausybė“ – tai šalies vyriausybės sektorius, kaip apibrėžta Europos nacionalinių ir regioninių sąskaitų sistemoje Bendrijoje (toliau – ESS 95), priimtoje Reglamentu (EB) Nr. 2223/96. Skliausteliuose kodai yra nurodyti pagal ESS 95.
„Ketvirtinė vyriausybės skola“ – tai šalies valdžios sektoriaus (S.13) bendra negrąžinta skola nominaliąja verte kiekvieno ketvirčio pabaigoje, išskyrus tuos įsipareigojimus, kuriuos atitinkantis finansinis turtas priklauso šalies valdžios sektoriui (S.13).
Ketvirtinę vyriausybės skolą sudaro šių išvardytų kategorijų valdžios sektoriaus įsipareigojimai: valiuta ir indėliai (AF.2); vertybiniai popieriai, išskyrus akcijas ir išvestines finansines priemones (AF.33) bei paskolas (AF.4), kaip nustatyta ESS 95.
Kiekvieno ketvirčio pabaigoje neįvykdyto įsipareigojimo vertė yra jo nominali vertė.
Indeksuoto įsipareigojimo vertė atitinka jo nominalią vertę, patikslintą pagal kiekvieno ketvirčio pabaigoje susikaupusį indeksuoto pagrindinio kapitalo vertės pokytį.
Įsipareigojimai, išreikšti užsienio valiuta, ar pagal sutartinius susitarimus iškeisti iš vienos užsienio valiutos į vieną ar kelias kitas užsienio valiutas, yra keičiami į kitas užsienio valiutas tuose susitarimuose numatytais kursais ir perskaičiuojami nacionaline valiuta pagal rinkos valiutų keitimo kursą, vyraujantį kiekvieno ketvirčio paskutinę darbo dieną.
Įsipareigojimai, išreikšti nacionaline valiuta ir pagal sutartinius susitarimus iškeisti į užsienio valiutą, yra keičiami į užsienio valiutą tuose susitarimuose numatytais kursais ir perskaičiuojami nacionaline valiuta pagal rinkos valiutų keitimo kursą, vyraujantį kiekvieno ketvirčio paskutinę darbo dieną.
Įsipareigojimai, išreikšti užsienio valiuta ir pagal sutartinius susitarimus iškeisti į nacionalinę valiutą, perskaičiuojami nacionaline valiuta tuose susitarimuose numatytu kursu.
2 straipsnis
Grafikas
1.   Valstybės narės rengia ir perduoda Komisijai duomenis apie ketvirtinę vyriausybės skolą ne vėliau kaip per tris mėnesius nuo atitinkamo ketvirčio pabaigos.
Bet koks ankstesnių ketvirčių duomenų patikslinimas perduodamas tuo pačiu metu.
2.   Pirmą kartą ketvirtinės vyriausybės skolos duomenys perduodami iki 2004 m. gruodžio 31 d.
3.   Komisija gali ne ilgiau kaip vieneriems metams atidėti pirmąjį ketvirtinių duomenų perdavimą, jei nacionalinėms statistikos sistemoms reikia esminių pakeitimų.
3 straipsnis
Atgaline data perduodami duomenys
2000 m. pirmojo ir vėlesnių ketvirčių duomenys atgaline data perduodami iki 2004 m. gruodžio 31 d. Prireikus tokie duomenys gali būti pateikiami pagal geriausio įvertinimo metodą.
4 straipsnis
Pakeitimai
1.   Jeigu Taryba nusprendžia iš dalies keisti Reglamentą (EB) Nr. 3605/93, laikydamasi Sutartyje nustatytų taisyklių dėl kompetencijos ir tvarkos, Taryba tuo pačiu metu iš dalies keičia šio reglamento 1 straipsnį tam, kad būtų suderinti juose esantys apibrėžimai.
2.   Jeigu Komisija papildo Reglamento (EB) 3605/93 1 straipsnio 5 dalį naujomis nuorodomis į ESS 95 pagal to reglamento 7 straipsnį, Komisija tuo pačiu metu papildo šio reglamento 1 straipsnį tomis pačiomis naujomis nuorodomis tam, kad būtų suderinti juose esantys apibrėžimai.
5 straipsnis
Įsigaliojimas
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. birželio 28 d.
Tarybos vardu
M. CULLEN
Pirmininkas
(1)  Nuomonė pateikta 2004 m. kovo 30 d. (dar nepaskelbta Oficialiajame leidinyje).
(2)  2004 m. balandžio 19 d. nuomonė.
(3)  OL L 332, 1993 12 31, p. 7; Reglamentas su paskutiniais pakeitimais, padarytais Komisijos reglamentu (EB) Nr. 351/2002 (OL L 55, 2002 2 26, p. 23).
(4)  OL L 29, 2000 2 4, p. 4.
(5)  OL L 179, 2000 7 9, p. 1.
(6)  OL L 81, 2004 3 19, p. 1.
(7)  OL L 310, 1996 11 30, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1267/2003 (OL L 180, 2003 7 18, p. 1).

Summary:
Duomenys apie ketvirtinę vyriausybės skolą
Duomenys apie ketvirtinę vyriausybės skolą
 
DOKUMENTAS, KURIO SANTRAUKA PATEIKIAMA:
Reglamentas (EB) Nr. 1222/2004 dėl ketvirtinės vyriausybės skolos duomenų rengimo ir perdavimo
KOKS ŠIO REGLAMENTO TIKSLAS?
Juo reikalaujama, kad ES valstybės narės rengtų ir siųstų Europos Komisijai (Eurostatui) duomenis apie ketvirtinę vyriausybės skolą*. Anksčiau duomenys apimdavo tik metinę vyriausybės skolą.
PAGRINDINIAI ASPEKTAI
ES valstybės narės privalo siųsti Europos Komisijai duomenis apie jų ketvirtinę vyriausybės skolą ne vėliau kaip per tris mėnesius nuo ketvirčio pabaigos.
Duomenys apima šiuos valdžios sektoriaus įsipareigojimus:valiutą ir indėlius,  vertybinius popierius, išskyrus akcijas ir išvestines finansines priemones bei paskolas.  Konkrečios taisyklės taikomos įsipareigojimams pagal tai, ar jie yra indeksuoti arba ar jie išreikšti nacionaline, ar užsienio valiuta.
Pirmųjų duomenų, įskaitant atgaline data perduodamus duomenis nuo 2000 m. sausio 1 d., perdavimo terminas buvo 2004 m. gruodžio 31 d.
Duomenis už pirmąjį 2012 m. ketvirtį Kroatija turėjo atsiųsti 2013 m. spalio 1 d., o atgaline data perduodamus duomenis už laikotarpį nuo 2002 m. sausio 1 d. iki 2011 m. gruodžio 31 d. turėjo atsiųsti 2015 m. gruodžio pabaigoje.
Komisija gali ES valstybei narei ne ilgiau kaip vieneriems metams atidėti pirmąjį duomenų siuntimą, jei jos nacionalinei statistikos sistemai reikia esminių pakeitimų.
ES vyriausybės taip pat teikia Komisijai ketvirtinius duomenis šiose srityse:trumpojo laikotarpio valstybės finansų statistika* (Reglamentas (EB) Nr. 264/2000)  valdžios sektoriaus ketvirtinės nefinansinės sąskaitos (Reglamentas (EB) Nr. 1221/2002)  valdžios sektoriaus ketvirtinės finansinės sąskaitos, kurios neapima ketvirtinės vyriausybės skolos (Reglamentas (EB) Nr. 501/2004).  
NUO KADA TAIKOMAS ŠIS REGLAMENTAS?
Reglamentas taikomas nuo 2004 m. liepos 22 d.
KONTEKSTAS
Naujausi ketvirtiniai vyriausybės duomenys yra svarbūs siekiant atidžiai stebėti ir analizuoti ekonomikos bei pinigų rinkos raidą. Valdžios sektoriaus skola yra vienas iš Mastrichto sutartyje nustatytų konvergencijos kriterijų, naudojamų valstybės ekonominei padėčiai stebėti.
Remiantis perviršinio deficito procedūra, nustatyta ES Stabilumo ir augimo pakte, euro zonos šalys privalo įrodyti, kad jų viešieji finansai yra patikimi ir atitikti du kriterijus. Vienas iš šių kriterijų yra tas, kad valstybės skola negali viršyti 60% bendrojo vidaus produkto.
Tarybos reglamentas (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo. Juo taip pat nustatytas pradinis grafikas, kada Komisijai teikiami metiniai duomenys. Jis buvo panaikintas ir pakeistas Tarybos reglamentu (EB) Nr. 479/2009. Juo reikalaujama, kad ES valstybės narės Komisijai du kartus per metus (balandžio 1 d. ir spalio 1 d.) praneštų apie jų faktinį ir numatomą valdžios sektoriaus deficitą bei skolą.
SVARBIAUSIOS SĄVOKOS
Ketvirtinė vyriausybės skola: bendra negrąžinta skola nominaliąja verte kiekvieno ketvirčio pabaigoje. Sąvoka „vyriausybė“ reiškia centrinę, regioninę ir vietos valdžią bei socialinės apsaugos fondus.
Trumpojo laikotarpio valstybės finansų statistika: trumpojo laikotarpio vyriausybės sektoriaus išteklių ir panaudojimo rodiklių statistika, apimanti:išteklių pusėje:gamybos ir importo mokesčius irfaktines socialines įmokas;panaudojimo pusėje:socialines išmokas, išskyrus socialinius pervedimus natūra.
PAGRINDINIS DOKUMENTAS
2004 m. birželio 28 d. Tarybos reglamentas (EB) Nr. 1222/2004 dėl ketvirtinės vyriausybės skolos duomenų rengimo ir perdavimo (OL L 233, 2004 7 2, p. 1–2)
Vėlesni Reglamento (EB) Nr. 1222/2004 daliniai pakeitimai buvo įterpti į pradinį dokumentą. Ši konsoliduota versija yra skirta tik informacijai.
SUSIJĘ DOKUMENTAI
2009 m. gegužės 25 d. Tarybos reglamentas (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (kodifikuota redakcija) (OL L 145, 2009 6 10, p. 1–9)
Žr. konsoliduotą versiją.
2004 m. kovo 10 d. Europos Parlamento ir Tarybos reglamentas (EB) Nr. 501/2004 dėl valdžios sektoriaus ketvirtinių finansinių sąskaitų (OL L 81, 2004 3 19, p. 1–5)
Žr. konsoliduotą versiją.
2002 m. birželio 10 d. Europos Parlamento ir Tarybos reglamentas (EB) Nr. 1221/2002 dėl valdžios sektoriaus ketvirtinių nefinansinių sąskaitų (OL L 179, 2002 7 9, p. 1–5)
Žr. konsoliduotą versiją.
2000 m. vasario 3 d. Komisijos reglamentas (EB) Nr. 264/2000 dėl Tarybos reglamento (EB) Nr. 2223/96 įgyvendinimo trumpojo laikotarpio valstybės finansų statistikos srityje (OL L 29, 2000 2 4, p. 4–6)
paskutinis atnaujinimas 29.06.2018